《五月末如鄞舟中戏作》
宋代·孙应时

七年不听丈亭潮，梦觉依然枕动摇。
趁得晨钟上西流，不妨野饭向高桥。
今年天故饶梅雨，是处人言好稻苗。
惭愧鄞山最青眼，回环翠色总相招。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。